# ΤΗΛΕΚΠΑΙΔΕΥΣΗ

Τηλεκπαίδευση είναι η ηλεκτρονική μάθηση που γίνεται εξ αποστάσεως και χωρίζεται στη σύγχρονη και την ασύγχρονη.

Σύγχρονη εκπαίδευση; Σ’ αυτή συμμετέχουν μαθητές και εκπαιδευτικοί σε πραγματικό χρόνο, αλλά βρίσκονται σε διαφορετικό τόπο ο καθένας. Όλοι μαζί όμως είναι σε μία εικονική αίθουσα διδασκαλίας όπου

γίνονται οι παρουσιάσεις αρχείων και οι συζητήσεις.

Ασύγχρονη εκπαίδευση: Μ’ αυτή μαθητές και εκπαιδευτικοί συμμετέχουν στη διδασκαλία χωρίς ταυτόχρονο συγχρονισμό. Επεξεργάζονται το διδακτικό υλικό οπουδήποτε και όποτε θέλουν.

ΠΛΕΟΝΕΚΤΗΜΑΤΑ ΤΗΣ ΤΗΛΕΚΠΑΙΔΕΥΣΗΣ

* Με την τηλεκπαίδευση η διδασκαλία παύει να είναι «δασκαλοκεντρική». Ο μαθητής βρίσκεται πλέον στο κέντρο και όλα πρέπει να προσαρμοστούν γύρω από αυτόν.
* Η μάθηση γίνεται πιο ευχάριστη αφού περιορίζεται η πλήξη.
* Ο μαθητευόμενος έχει στη διάθεση του πλούσιο πληροφοριακό υλικό αφού έχει τη δυνατότητα πρόσβασης σε πανεπιστήμια , βιβλιοθήκες.
* Στην εξ αποστάσεως εκπαίδευση δεν υπάρχει σχεδόν καθόλου ανταγωνισμός με τους άλλους μαθητές.
* Η γνώση δε συναντά φυσικά εμπόδια. Τα σύνορα καταργούνται και οι μαθητές έχουν ίσες ευκαιρίες στην εκπαιδευτική διαδικασία.
* Παράλληλα οι εκπαιδευόμενοι αποκτούν πολυπολιτισμική συνείδηση καθώς γίνεται ανταλλαγή απόψεων, ιδεών, γνωριμία παραδόσεων, ηθών , εθίμων μ’ άλλα σχολεία του εξωτερικού.
* Η τηλεκπαίδευση προωθεί τη δια βίου μάθηση, είναι προσβάσιμη σε κατοίκους ακόμα και των πιο απομακρυσμένων περιοχών, βοηθά την επιμόρφωση, τη συμμετοχή Αμεα και διευκολύνει το έργο των εκπαιδευτών και των ειδημόνων στη μετάδοση της γνώσης.
* Χάρη στην τηλεκπαίδευση ο μαθητής εμπεδώνει και αφομοιώνει το μαθησιακό υλικό εύκολα και γρήγορα γιατί του προσφέρεται με εικόνες, παραστατικά και ζωντανά με τη χρήση της τεχνολογίας. Ταυτόχρονα μ’ αυτό τον τρόπο ενισχύεται η κριτική του ικανότητα και η δυνατότητα επεξεργασίας της γνώσης.
* Συγχρόνως η τηλεκπαίδευση αποκτά τεράστια πλεονεκτήματα με τη βοήθεια του διαδικτύου. Ο εκπαιδευόμενος βρίσκεται μπροστά σε μία ανεξάντλητη πηγή πληροφόρησης που την αναζητά όποτε θέλει.
* Η ερευνητική του διάθεση, η αυτενέργεια, η πρωτοβουλία, γίνονται βίωμα στο μαθητή, χάρη στα πολυμέσα της τεχνολογίας. Τέλος η τηλεκπαίδευση βοηθά στην αντικειμενικότερη αξιολόγηση των μαθητών, στη στενότερη παρακολούθηση των επιδόσεων τους, ενώ ο αριθμός συμμετεχόντων σ’ αυτή μπορεί να είναι απεριόριστος.
* ΜΕΙΟΝΕΚΤΗΜΑΤΑ
* Η τηλεκπαίδευση μειώνει την επικοινωνία δασκάλου μαθητή και οι σχέσεις τυποποιούνται καθώς χάνεται η φυσική παρουσία των εμπλεκομένων. Ο δάσκαλος αφού δεν έχει προσωπική επαφή με το μαθητή του δεν κατανοεί πλήρως τις ιδιαιτερότητές του και τις αδυναμίες του, χάνεται ο αυθορμητισμός και η ευελιξία του μαθήματος.
* Το δίκτυο των Η/Υ που αφορά, είτε τη σύγχρονη , είτε την ασύγχρονη εκπαίδευση, υπονομεύει τον παιδαγωγικό ρόλο του μαθητή, παραγκωνίζει την προσωπικότητά του και εξιδανικεύει το μηχανιστικό τρόπο μάθησης.
* Αυξάνεται κατά πολύ ο φόρτος εργασίας του εκπαιδευτή, καθώς το ψηφιακό υλικό, θέλει ιδιαίτερη επεξεργασία και συντήρηση, ενώ ελλοχεύει ο κίνδυνος του εθισμού στα τεχνολογικά μέσα και τα ηλεκτρονικά βιβλία.
* Η σκέψη του μαθητή παθητικοποιείται , αδρανοποιείται, ο λόγος συρρικνώνεται, το λεξιλόγιο φτωχαίνει, αφού το ηλεκτρονικό ταχυδρομείο αδυνατεί να αντικαταστήσει την προσωπική επαφή ζωντανή και σε πραγματικό χρόνο.
* Στην τηλεκπαίδευση, λόγω συχνών προβλημάτων μπορεί να χαθεί συχνά η ροή της επικοινωνίας. Το κόστος είναι αρκετά υψηλό, τόσο ως προς τη συντήρηση, όσο και ως προς τον εξοπλισμό.
* Δημιουργεί ανισότητες μεταξύ των μαθητών καθώς δεν έχουν όλοι τους πρόσβαση και εξοικείωση με την τεχνολογία.